Konan II (dug Breizh)

Konan II, dug Breizh, a oa ganet e Roazhon er bloaz 1030, hag a voe dug eus 1040 betek e varv en 1066.

Darn eus roueed ha Duged Breizh o doa komprenet e vije aesoc'h da Vreizh mirout he frankiz ma vije kresket un tamm mat etrezek ar sav-heol. O fal oa eta gounit douar, da vihanañ betek ar stêr Vezven, da lavarout eo betek kêrioù Laval hag Añje. Konan II a voe unan eus ar re-se.

Ne oa nemet tri miz pa varvas Alan III e dad. E vamm, Berta, a renas da gentañ en e lec'h. Met Eozen Pentevr, e eontr, breur Alan, a gemeras ar bugel. Menoz Eozen oa, hep mar, bezañ dug e-unan. Eneberezh tud uhel all, dreist-holl Jafrez kont Roazhon, a viras outañ da gaout e c'hoant. Konan a voe kurunennet e 1048, pa ne oa nemet 8 vloaz.
Ne renas e gwirionez nemet pa voe deuet d'an oad a 15 vloaz echu. Kerkent e rankas ober brezel da Eozen. Hemañ a voe trec'het e 1057. Neuze e voe ret ober brezel da Jafrez, mab Eozen. E 1062 hepken e voe graet ar peoc'h.
Neuze e c'hoarvezas un dra iskis a-walc'h. Gwilherm, dug Normandi, a felle dezhañ bezañ ivez mestr Breizh. Konan, dug Breizh, a felle dezhañ bezañ ivez mestr Normandi. Pa voe gourc'hemennet da Gonan gant Gwilherm dont da douiñ sentidigezh outañ, Konan a roas urzh da Wilherm reiñ dezhañ Bro-Normandi, ha mont kuit da gemer Bro-Saoz ma karje: edo Gwilherm oc'h aozañ an dilestradeg e Bro-Saoz.
Ha Konan da gerzhout diouzhtu betek Dol, a oa dalc'het gant Riwallon, mignon da Wilherm. Gwilherm a zeuas da sikour Riwallon. Konan a gilas. Gwilherm, o krediñ en doa bet aon razañ, a zistroas d'e vro. Ha Konan da zont adarre, da gemer Dol, ha da gas e arme dirak Kastell-Gontier.

Marv Konan
Hervez ar brud, Gwilherm a gargas un trubard da lakaat kontamm e korn-chase, brid-marc'h ha manegoù Konan[Howarth, 1066: The Year of Conquest]. Mervel a reas an dug d'an 11 a viz Kerzu 1066.Brittany Genealogy extracted Feb 1, 2008.

Diaes-tre eo krediñ an istorioù-se, ken niverus, a dud kontammet. N'eus forzh penaos, ne vo anavezet ar wirionez biken. Pezh a zo, Konan a oa yaouank-flamm pa varvas.
Er bloaz-se, Gwilherm a zouaras e Bro-Saoz hag a drec'has ar Saozon en Hastings. An huñvre gaer, sevel ur Stad vreizhek bras ha galloudus, a voe diskaret, ha diwar neuze ne voe spi ebet evit Breizh nemet klask tennañ he mad diouzh an tabutoù etre Bro-Saoz ha Bro-C'hall.

Notennoù ha daveennoù

 Levrlennadur 
 Abbé Angot, Baronnie de Château-Gontier, 1915 
 André Chédeville & Noël-Yves Tonnerre La Bretagne féodale XIe-XIIIe siècle. Ouest-France Université Rennes (1987) .
 Arthur de La Borderie Histoire de Bretagne: Tome troisième Le règne du duc Conan II pages 14-23. Réédition Joseph Floch Imprimeur Éditeur à Mayenne (1975).

 En e raok:Alan III Dug Breizh thum|60 px1040 – 1066 War e lerc'h:Hoel II

Rummad:Ganedigezhioù 1030
Rummad:Marvioù 1066
Rummad:Duged Breizh
Rummad:Istor Breizh en XIvet kantved